CELEX: 32015D1937
Language: et
Date: 2015-10-21 00:00:00
Title: Komisjoni otsus (EL) 2015/1937, 21. oktoober 2015, millega luuakse sõltumatu nõuandev Euroopa Eelarvenõukogu

28.10.2015   
            
            
               ET
            
            
               Euroopa Liidu Teataja
            
            
               L 282/37
            
         KOMISJONI OTSUS (EL) 2015/1937,
   21. oktoober 2015,
   millega luuakse sõltumatu nõuandev Euroopa Eelarvenõukogu
   EUROOPA KOMISJON,
   võttes arvesse Euroopa Liidu lepingut ja Euroopa Liidu toimimise lepingut
   ning arvestades järgmist:
   
               (1)
            
            
               Stabiilsuse ja kasvu pakti eesmärk on tagada kogu liidus eelarvedistsipliin ning sellega kehtestatakse valitsemissektori ülemäärase eelarvepuudujäägi ennetamise ja korrigeerimise raamistik, kusjuures nende liikmesriikide suhtes, mille rahaühik on euro, kohaldatakse eelarvepoliitika tugevdatud järelevalvet.
            
         
               (2)
            
            
               Seoses mitmepoolse järelevalve raamistikuga komisjonile ja nõukogule antud volitused põhinevad aluslepingutel ja liidu teisestel õigusaktidel.
            
         
               (3)
            
            
               Viie juhi aruandes „Euroopa majandus- ja rahaliidu loomise lõpuleviimine” tehakse ettepanek tugevdada praegust majanduse juhtimise raamistikku nõuandva Euroopa Eelarvenõukogu loomise teel. Eelarvenõukogu peaks aitama nõuandva üksusena komisjonil täita euroala mitmepoolset järelevalvefunktsiooni. See ei piira komisjoni aluslepingutepõhiseid volitusi.
            
         
               (4)
            
            
               Eelarvenõukogu peaks esitama komisjonile liidu eelarveraamistiku rakendamise hinnangu, eelkõige seoses otsuste horisontaalse kooskõla ja eelarvejärelevalve rakendamise, eeskirjade eriti raske rikkumise juhtumite ning eelarvepoliitika kohasusega euroalal ja riiklikul tasandil.
            
         
               (5)
            
            
               Kuna stabiilsuse ja kasvu pakt keskendub riikide eelarvetele ja jätab üldise eelarvepoliitika täpsustamata, peaks eelarvenõukogu aitama kaasa ka teadlikumale arutelule komisjoniga euroala ja riikliku tasandi eelarvepoliitika üldise mõju üle, et saavutada asjakohane euroala eelarvepoliitika stabiilsuse ja kasvu pakti eeskirjade raames.
            
         
               (6)
            
            
               Euroopa Eelarvenõukogu peaks täitma oma ülesandeid sõltumatult ja koostama oma arvamused kõigist riiklikest või Euroopa institutsioonidest, organitest või asutustest eraldi. Eelarvenõukogu sekretariaat peaks olema halduslikult seotud komisjoni peasekretariaadiga,
            
         ON TEINUD JÄRGMISE OTSUSE:
   Artikkel 1
   Loomine
   Luuakse sõltumatu Euroopa Eelarvenõukogu (edaspidi „eelarvenõukogu”).
   Artikkel 2
   Missioon ja ülesanded
   1.   Eelarvenõukogu aitab nõustaja rollis nõuandva üksusena komisjonil täita euroala mitmepoolset eelarvejärelevalve funktsiooni, nagu on sätestatud Euroopa Liidu toimimise lepingu artiklites 121, 126 ja 136.
   2.   Lõike 1 kohaldamisel täidab eelarvenõukogu järgmisi ülesandeid:
   
               a)
            
            
               eelarvenõukogu esitab komisjonile liidu eelarveraamistiku rakendamise hinnangu, eelkõige seoses otsuste horisontaalse kooskõla ja eelarvejärelevalve rakendamise, eeskirjade eriti raske rikkumise juhtumite ning eelarvepoliitika kohasusega euroalal ja riiklikul tasandil. Selles hinnangus võib eelarvenõukogu anda soovitusi liidu eelarveraamistiku edasiseks arendamiseks;
            
         
               b)
            
            
               eelarvenõukogu annab majandusolukorra hindamisele tuginedes komisjonile nõu euroala jaoks tervikuna kohase tulevase eelarvepoliitika alal. Ta võib nõustada komisjoni kohaste riiklike eelarvepoliitikate alal, mis on kooskõlas tema nõuannetega euroala üldise eelarvepoliitika kohta stabiilsuse ja kasvu pakti eeskirjade raames. Kui eelarvenõukogu tuvastab riske, mis ohustavad majandus- ja rahaliidu nõuetekohast toimimist, vaeb ta oma nõuannetes stabiilsuse ja kasvu pakti raames võimalikke poliitilisi valikuid;
            
         
               c)
            
            
               nagu osutatakse nõukogu direktiivi 2011/85/EL (1) artikli 6 lõike 1 punktis b, teeb eelarvenõukogu koostööd liikmesriikide eelarvenõukogudega. Eelarvenõukogu ja liikmesriikide eelarvenõukogude koostöö eesmärk on eelkõige parimate tavade vahetamine ja ühise arusaamise hõlbustamine liidu eelarveraamistikuga seotud küsimustes.
            
         
               d)
            
            
               Eelarvenõukogu annab presidendi nõudmisel nõuandeid konkreetsetes küsimustes.
            
         Artikkel 3
   Koosseis
   1.   Eelarvenõukogu koosneb eesistujast ja neljast liikmest.
   2.   Eesistuja vastutab eelarvenõukogule antud ülesannete täitmise järelevalve ja eelarvenõukogu nõuetekohase toimimise tagamise eest. Ta kutsub kokku eelarvenõukogu koosolekud ja juhatab neid. Eesistuja ja ühe liikme määrab presidendi soovitusel ametisse komisjon pärast konsulteerimist euro ja sotsiaaldialoogi eest vastutava asepresidendi ning majandus- ja rahandusküsimuste ning maksunduse ja tolli volinikuga. Ülejäänud kolm liiget määrab presidendi ettepanekul ametisse komisjon pärast konsulteerimist liikmesriikide eelarvenõukogude, Euroopa Keskpanga ja eurorühma töörühmaga. Kõigi eelarvenõukogu liikmete, k.a eesistuja suhtes kohaldatakse võrdsete võimaluste poliitikat.
   3.   Eelarvenõukogu eesistujaks ja liikmeteks on tuntud rahvusvahelised eksperdid, kes on ametisse määratud nende teenete, oskuste, makromajanduse ja riigi rahanduse alaste teadmiste ning eelarvepoliitika ja eelarve haldamise jaoks oluliste kogemuste alusel.
   4.   Eelarvenõukogu liikmed määratakse ametisse kolmeaastaseks ametiajaks, mida saab ühe korra pikendada.
   5.   Eelarvenõukogu eesistuja ja liikmed määratakse ametisse erinõustajateks, kelle staatus ja töötasu on määratud kindlaks vastavalt Euroopa Liidu muude teenistujate teenistustingimuste artiklitele 5, 123 ja 124.
   6.   Komisjon hüvitab komisjonis kehtiva korra kohaselt reisi- ja elamiskulud, mis eesistujal ja liikmetel kanda tuleb. Nimetatud kulud hüvitatakse nende summade piires, mis on iga-aastase vahendite eraldamise korra kohaselt selleks otstarbeks eraldatud.
   7.   Eelarvenõukogu tegevust toetab sekretariaat, mis koosneb sekretariaadi juhatajast ja abikoosseisu liikmetest. Sekretariaat kuulub halduslikel põhjustel peasekretariaadi juurde ja täidab järgmisi ülesandeid:
   
               a)
            
            
               abistab eelarvenõukogu otsustusprotsessis, valmistades ette eelarvenõukogu koosolekuid, vaadates läbi arutamisele tulevaid dokumente ja jälgides eelarvenõukogu sätestatud prioriteetide saavutamiseks tehtavaid edusamme;
            
         
               b)
            
            
               pakub eelarvenõukogule eesistuja juhtimisel kvaliteetset analüütilist, statistilist, halduslikku ja logistilist tuge;
            
         
               c)
            
            
               tagab koostöö liikmesriikide eelarvenõukogudega, kui see on vajalik eelarvenõukogu missiooni ja ülesannete jaoks vastavalt artiklile 2.
            
         8.   Sekretariaadi juhataja ülesandeid täidab peaökonomist, kelle ametikoht loodi otsusega C(2015) 2665. Tema ülesannete hulka kuulub eelarvenõukogu moodustamise ettevalmistamine. Sekretariaadi muud liikmed on ametnikud, ajutised töötajad, lepingulised töötajad või riikide lähetatud eksperdid, kelle on valinud sekretariaadi juhataja kokkuleppel eesistujaga. Kõik sekretariaadi liikmed valitakse kõrge kvalifikatsioonitaseme ja kogemuste alusel eelarvenõukogu tegevuse jaoks olulistes valdkondades ning määratakse ametisse või antakse sekretariaadi käsutusse (mis à disposition).
   Artikkel 4
   Sõltumatus
   1.   Eelarvenõukogu liikmed täidavad oma ülesandeid sõltumatult ja nad ei küsi ega võta vastu juhiseid liidu institutsioonidelt või asutustelt, liikmesriikide valitsustelt ja muudelt avaliku või erasektori asutustelt. Sekretariaadi liikmed järgivad ainult eelarvenõukogu korraldusi.
   2.   Eelarvenõukogu liikmed avaldavad kõik võimalikud huvikonfliktid seoses konkreetse hinnangu või arvamusega eesistujale, kes võtab vajalikud meetmed ja võib otsustada, et konkreetne liige ei osale selle hinnangu või arvamuse koostamises ja vastuvõtmises. Eesistuja puhul lahendatakse sellelaadsed probleemid eelarvenõukogu otsusega.
   Artikkel 5
   Toimimine
   1.   Eelarvenõukogu võtab oma nõuanded vastu ainult siis, kui kohal on vähemalt kolm liiget, sh eesistuja. Eelarvenõukogu püüab oma nõuanded vastu võtta võimaluse korral konsensuse alusel. Kui konsensust ei ole võimalik saavutada, otsustatakse küsimus kohalolevate liikmete, sh eesistuja lihthäälteenamusega, kusjuures erapooletud häälena kirja ei lähe. Häälte võrdse jagunemise korral otsustab eesistuja hääl.
   2.   Eelarvenõukogu kehtestab oma töökorra.
   3.   Eelarvenõukogu tegutseb kooskõlas oma töökorraga. Eelarvenõukogu koosolekud ei ole avalikud.
   4.   Eelarvenõukogu ja komisjoni asjaomased talitused sõlmivad vastastikuse mõistmise memorandumi, milles sätestatakse praktiline kord seoses koostöö ulatuse ja viisidega, sh eelkõige juurdepääs asjaomasele teabele.
   Artikkel 6
   Läbipaistvus
   Eelarvenõukogu avaldab iga-aastase tegevusaruande, mis sisaldab kokkuvõtet tema poolt komisjonile edastatu nõuannetest ja hinnangutest.
   Artikkel 7
   Lõppsätted
   Kõnealune otsus jõustub 1. novembril 2015.
   
      Brüssel, 21. oktoober 2015
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  Nõukogu direktiiv 2011/85/EL, 8. november 2011, liikmesriikide eelarveraamistiku nõuete kohta (ELT L 306, 23.11.2011, lk 41).